送張總卿護餉益昌
作者：魏了翁
朝代：宋

paragraphs: 陳陳之粟誇西都，長旗一摇掃地無。
剝民肌血事軍賦，天乎生此桑大夫。
有唐藩方既旅拒，中朝獨仰江淮租。
士安雖善操低昂，弘羊百世仍同塗。
要知元和國計簿，不似末世供軍圖。
人間遺利或盡取，天下大本須持扶。
餉臺今得張省主，建置不用新規模。
但云宅家本忠厚，當爲己責寬宿逋。
操觚數草便民奏，不用補瘡及寧膚。
只將常賦供調度，澤中有水民其蘇。
八十餘年久胡虜，有弓未弛仍張舒。
軍儲粒粒皆汗禾，植根雖固憂其枯。
矧今兩虎方血鬭，坐使叢鸇爲吾敺。
守邊但用平平策，主計不須急急符。
苔封木牛卧流馬，塞南塞北無單于。
安西相君坐專閫，與公體國心腸敷。
智名勇功不挂眼，男粟女布思其餘。
玉皇正用富民相，當見二公對府持鈞樞。